Jismoniy yoki psixik rivojlanishida nuqsoni boʻlgan oʻquvchilarni ixtisoslashtirilgan taʼlim muassasasidan Oʻzbekiston Respublikasi Sogʻliqni saqlash vazirligi hamda Mehnat va aholini ijtimoiy muhofaza qilish vazirligi muassasasiga oʻtkazish tartibi toʻgʻrisidagi nizomni tasdiqlash haqida
(resolution, 2021-12-03)

Oʻzbekiston Respublikasining “Taʼlim toʻgʻrisida”gi, “Oʻzbekiston Respublikasida nogironlarni ijtimoiy himoya qilish toʻgʻrisida”gi, “Bola huquqlarining kafolatlari toʻgʻrisida”gi qonunlari, Oʻzbekiston Respublikasi Vazirlar Mahkamasining 2011-yil 13-sentabrdagi 256-son “Imkoniyatlari cheklangan bolalar uchun ixtisoslashtirilgan davlat taʼlim muassasalari toʻgʻrisidagi meʼyoriy-huquqiy hujjatlarni tasdiqlash haqida”gi qaroriga muvofiq Oʻzbekiston Respublikasi Xalq taʼlimi vazirligi, Sogʻliqni saqlash vazirligi hamda Mehnat va aholini ijtimoiy muhofaza qilish vazirligi qaror qiladi: 1. Jismoniy yoki psixik rivojlanishida nuqsoni boʻlgan oʻquvchilarni ixtisoslashtirilgan taʼlim muassasasidan Oʻzbekiston Respublikasi Sogʻliqni saqlash vazirligi hamda Mehnat va aholini ijtimoiy muhofaza qilish vazirligi muassasasiga oʻtkazish tartibi toʻgʻrisidagi nizom ilovaga muvofiq tasdiqlansin. 2. Mazkur qaror rasmiy eʼlon qilingan kundan eʼtiboran kuchga kiradi. Mazkur Nizom Oʻzbekiston Respublikasi Vazirlar Mahkamasining 2011-yil 13-sentabrdagi 256-son “Imkoniyatlari cheklangan bolalar uchun ixtisoslashtirilgan davlat taʼlim muassasalari toʻgʻrisidagi meʼyoriy-huquqiy hujjatlarni tasdiqlash haqida”gi qaroriga muvofiq, jismoniy yoki psixik rivojlanishida nuqsoni boʻlgan oʻquvchilarni (bundan buyon matnda oʻquvchilar deb yuritiladi) jismoniy yoki psixik rivojlanishida nuqsoni boʻlgan bolalar uchun ixtisoslashtirilgan davlat taʼlim muassasasidan (bundan buyon matnda maktab-internat deb yuritiladi) Oʻzbekiston Respublikasi Sogʻliqni saqlash vazirligi hamda Mehnat va aholini ijtimoiy muhofaza qilish vazirligi muassasasiga oʻtkazish tartibini belgilaydi. 1. Mazkur Nizomda quyidagi asosiy tushunchalar qoʻllaniladi: Oʻzbekiston Respublikasi Sogʻliqni saqlash vazirligi muassasasi (bundan buyon matnda davolash-profilaktika muassasasi deb yuritiladi) — ruhiy va asab tizimi kasalliklari va ularning asoratlari, sil kasalligining barcha turlari va davrlarida davolanish uchun moʻljallangan shifoxonalar hamda barcha turdagi bolalar sanatoriylari; Oʻzbekiston Respublikasi Mehnat va aholini ijtimoiy muhofaza qilish vazirligi muassasasi (bundan buyon matnda “Muruvvat” internat uyi deb yuritiladi) — Oʻzbekiston Respublikasida doimiy yashaydigan, ruhiyatida sezilarli yoki ancha sezilarli nuqsonlar bor boʻlgan, 4 yoshdan 18 yoshgacha nogiron bolalar uchun davlat tibbiy-ijtimoiy muassasasi. 2. Oʻquvchilarni maktab-internatdan davolash-profilaktika muassasasi yoki “Muruvvat” internat uyiga oʻtkazish maktab-internat pedagogik kengashining qaroriga asosan, Qoraqalpogʻiston Respublikasi Xalq taʼlimi vazirligi, viloyatlar xalq taʼlimi boshqarmalari, Toshkent shahar xalq taʼlimi bosh boshqarmasi huzuridagi bolalarni ixtisoslashtirilgan muassasalarga (maktab, maktab-internatlarga) yuborish boʻyicha psixologik-tibbiy-pedagogik komissiyaning (bundan buyon matnda psixologik-tibbiy-pedagogik komissiya deb yuritiladi) xulosasiga koʻra, oʻquvchining ota-onasi yoki ularning oʻrnini bosuvchi shaxslarning (bundan buyon matnda ota-onalar deb yuritiladi) roziligi bilan amalga oshiriladi. 3. Maktab-internat rahbariyati mazkur turdagi ixtisoslashtirilgan taʼlim muassasasida oʻqishga layoqati boʻlmagan oʻquvchilarni davolash-profilaktika muassasasi yoki “Muruvvat” internat uyiga joylashtirishga koʻmaklashishi shart. 4. Oʻquvchilarni maktab-internatdan davolash-profilaktika muassasasiga hamda “Muruvvat” internat uyiga oʻtkazish bepul amalga oshiriladi. 5. Oʻquvchining ota-onasi va maktab-internat rahbariyati tibbiy-ijtimoiy reabilitatsiyaga muhtoj oʻquvchini oʻquv yili davomida yoki u tugaganidan soʻng davolash-profilaktika muassasasiga vaqtinchalik oʻtkazish tashabbusi bilan chiqish huquqiga ega. 6. Oʻquvchini maktab-internatdan davolash-profilaktika muassasasiga oʻtkazish uchun uning ota-onasi oʻtkazish sabablarini, davolash-profilaktika muassasasi nomini koʻrsatgan holda maktab-internat direktoriga ariza bilan murojaat qiladi. Arizaga bolaning rivojlanish tarixidan mufassal koʻchirma hamda tibbiyot muassasasi davolovchi shifokorining oʻquvchini davolash-profilaktika muassasasiga oʻtkazish zarurligi toʻgʻrisidagi xulosasi ilova qilinadi. 7. Quyidagi hollarda maktab-internat rahbariyati ota-onalarning yozma roziligini olgan holda oʻquvchini davolash-profilaktika muassasasiga oʻtkazish choralarini koʻrishi lozim: maktab-internat tibbiyot xodimi tomonidan oʻquvchini davolash-profilaktika muassasasiga oʻtkazish toʻgʻrisida tavsiya berilganda; tibbiy koʻrik paytida oʻquvchining fiziologik va jismoniy holatida salbiy oʻzgarishlar aniqlanib, uni statsionar sharoitda davolash lozim deb topilganda. 8. Ota-onalarning arizasi yoki yozma roziligiga asosan ushbu masala maktab-internatning pedagogik kengashi tomonidan koʻrib chiqiladi. Pedagogik kengash qaroriga asosan, maktab-internat direktori psixologik-tibbiy-pedagogik komissiyaga tegishliligiga koʻra quyidagi hujjatlarni taqdim etadi: bolaning rivojlanish tarixidan mufassal koʻchirma hamda tibbiyot muassasasi davolovchi shifokorining oʻquvchini davolash-profilaktika muassasasiga oʻtkazish zarurligi toʻgʻrisidagi xulosasi; maktab-internat tibbiyot xodimining oʻquvchini davolash-profilaktika muassasasiga oʻtkazish toʻgʻrisidagi tavsiyanomasi; oʻquvchining fiziologik va jismoniy holatida salbiy oʻzgarishlar aniqlanganligi haqida tibbiy koʻrikdan oʻtkazgan shifokorning xulosasi. 9. Taqdim etilgan hujjatlar psixologik-tibbiy-pedagogik komissiya tomonidan Bolalarni ixtisoslashtirilgan muassasalarga (maktab, maktab internatlarga) yuborish boʻyicha psixologik-tibbiy-pedagogik komissiyalar toʻgʻrisidagi nizomga (roʻyxat raqami 2519, 2013-yil 24-oktabr) muvofiq koʻrib chiqiladi. 10. Oʻquvchini davolash-profilaktika muassasasiga qabul qilish uchun ota-onalar yoki maktab-internat rahbariyati tomonidan quyidagi hujjatlar taqdim etiladi: psixologik-tibbiy-pedagogik komissiyaning xulosasi; maktab-internat tomonidan berilgan oʻquvchi taʼlim olayotgan sinf koʻrsatilgan maʼlumotnoma; maktab-internat tomonidan berilgan psixologik-pedagogik tavsifnoma. 11. Oʻquvchi davolash-profilaktika muassasasiga qabul qilingach, unga kasallik tarixi ochiladi hamda shu kun oʻquvchi davolash-profilaktika muassasasiga oʻtkazilgan kun hisoblanadi. Davolash-profilaktika muassasasi shu kunning oʻzida oʻquvchining ota-onasiga va maktab-internatga oʻquvchining davolash-profilaktika muassasasiga qabul qilinganligi toʻgʻrisida maʼlumotnoma taqdim etadi. 12. Oʻquvchining davolash-profilaktika muassasasidagi davolanish muddati tugaganidan soʻng uning ota-onasiga yoki maktab-internatga davolash-profilaktika muassasasi rahbari tomonidan imzolangan va muhr bilan tasdiqlangan sinf jurnalidan koʻchirilgan baholash qaydnomasi hamda oʻquvchining davolash-profilaktika muassasasida davolanganligi toʻgʻrisida maʼlumotnoma beriladi. 13. Oʻquvchining ota-onasi va maktab-internat rahbariyati maktab-internatda taʼlim olishga layoqatsiz, ruhiyatida sezilarli nuqsonlar mavjud boʻlgan, doimiy tibbiy-ijtimoiy yordamga muhtoj (etiologiyasi har xil boʻlgan oʻrtacha darajadagi aqliy zaiflik (ogʻirlashgan shakli), ogʻir va chuqur darajadagi aqliy zaiflik va hokazo) nogiron oʻquvchilarni maktab-internatdan “Muruvvat” internat uyiga oʻtkazish tashabbusi bilan chiqish huquqiga ega. 14. Oʻquvchini maktab-internatdan “Muruvvat” internat uyiga oʻtkazish uchun uning ota-onasi oʻtkazish sabablarini, “Muruvvat” internat uyi nomini koʻrsatgan holda maktab-internat direktoriga ariza bilan murojaat qiladi. Arizaga bolaning rivojlanish tarixidan mufassal koʻchirma hamda tibbiyot muassasasi davolovchi shifokorining oʻquvchini “Muruvvat” internat uyiga oʻtkazish zarurligi toʻgʻrisidagi xulosasi ilova qilinadi. 15. Quyidagi hollarda maktab-internat rahbariyati ota-onalarning yozma roziligini olgan holda oʻquvchini “Muruvvat” internat uyiga oʻtkazish choralarini koʻrishi lozim: maktab-internat tibbiyot hamda pedagog xodimlari tomonidan muassasa rahbariyatiga oʻquvchini “Muruvvat” internat uyiga oʻtkazish toʻgʻrisida tavsiya berilganda; tibbiy koʻrik paytida oʻquvchining fiziologik va jismoniy holatida salbiy oʻzgarishlar aniqlanib, uni “Muruvvat” internat uyiga oʻtkazish lozim deb topilganda. 16. Ota-onalarning arizasi yoki yozma roziligiga asosan ushbu masala maktab-internatning pedagogik kengashi tomonidan koʻrib chiqiladi. Pedagogik kengash qaroriga asosan, maktab-internat direktori psixologik-tibbiy-pedagogik komissiyaga tegishliligiga koʻra quyidagi hujjatlarni taqdim etadi: bolaning rivojlanish tarixidan mufassal koʻchirma hamda tibbiyot muassasasi davolovchi shifokorining oʻquvchini “Muruvvat” internat uyiga oʻtkazish zarurligi toʻgʻrisidagi xulosasi; maktab-internat tibbiyot hamda pedagog xodimlarining oʻquvchini “Muruvvat” internat uyiga oʻtkazish toʻgʻrisidagi tavsiyanomasi; oʻquvchining fiziologik va jismoniy holatida salbiy oʻzgarishlar aniqlanganligi haqida tibbiy koʻrikdan oʻtkazgan shifokorning xulosasi. 17. Taqdim etilgan hujjatlar psixologik-tibbiy-pedagogik komissiya tomonidan Bolalarni ixtisoslashtirilgan muassasalarga (maktab, maktab internatlarga) yuborish boʻyicha psixologik-tibbiy-pedagogik komissiyalar toʻgʻrisidagi Nizomga (roʻyxat raqami 2519, 2013-yil 24-oktabr) muvofiq koʻrib chiqiladi. 18. Psixologik-tibbiy-pedagogik komissiyaning oʻquvchini “Muruvvat” internat uyiga oʻtkazish toʻgʻrisidagi xulosasiga muvofiq oʻquvchi taʼlim olayotgan maktab-internat direktori oʻquvchini maktab-internat oʻquvchilari safidan chiqarish toʻgʻrisida buyruq qabul qiladi. 19. Oʻquvchini maktab-internat oʻquvchilari safidan chiqarish toʻgʻrisida buyruq chiqarilgach, uch kun ichida sinf jurnali va oʻquvchilar harakati daftariga tegishli yozuv kiritiladi. 20. “Muruvvat” internat uyiga oʻtkazish uchun maktab-internat oʻquvchilari safidan chiqarilgan oʻquvchining ota-onasiga maktab-internat rahbariyati tomonidan quyidagi hujjatlar taqdim etiladi: oʻquvchining maktab-internat oʻquvchilari safidan chiqarilganligi toʻgʻrisidagi buyruqdan koʻchirma; oʻquvchining baholar (oʻzlashtirish) tabeli; oʻquvchining tibbiy kartasi; maktab-internat tomonidan berilgan psixologik-pedagogik tavsifnoma. 21. Oʻquvchilarni “Muruvvat” internat uylariga qabul qilish Vazirlar Mahkamasining 2011-yil 23-avgustdagi 240-son qarori bilan tasdiqlangan “Muruvvat” nogiron bolalar uchun internat uylari toʻgʻrisida nizomga muvofiq amalga oshiriladi. 22. Mazkur Nizom talablarining buzilishida aybdor boʻlgan shaxslar qonunchilik hujjatlariga muvofiq javobgar boʻladi.